અમદાવાદ– નાણાંપ્રધાન અરુણ જેટલી આજે પહેલી ફેબ્રુઆરીએ બજેટ રજૂ કરશે. 2019ની લોકસભાની ચૂંટણી અને 2018 અને 2019માં 9 રાજ્યોની વિધાનસભાની ચૂંટણી આવી રહી છે, ત્યારે મોદી સરકાર માટે આ છેલ્લું બજેટ છે, જેમાં મતદારોને આકર્ષી શકે તેવી જોગવાઈઓ કરે. આર્થિક સુધારાને વેગ આપવો, તેમજ વ્યક્તિગત આવકવેરાની મુક્તિ મર્યાદામાં વધારો કરવો, કોર્પોરેટ ટેક્સમાં ઘટાડાથી માંડીને જીએસટીનો વ્યાપ વધારીને જીએસટી દર ઘટાડવો, જેવા અનેક દરખાસ્તો આ બજેટ આવે તેવો આશાવાદ છે. જેટલીના બજેટમાં આમ જનતાને મોંઘવારીમાં ઘટાડો થાય તેવા કોઈ ચોક્કસ પગલાં લેવાય તે માટે સરકાર જાહેરાત કરે તેવી અપેક્ષા છે. જોઈએ હવે બજેટમાં કોની કેટલી આશા અપેક્ષા ફળીભૂત થાય છે. આમ તો દર વર્ષે બજેટમાં વધુ પડતી આશા અપેક્ષા રાખનારા દર વખતે નિરાશ થતાં હોય છે. સ્ટોક માર્કેટ હાલ તેજીમાં છે. સેન્સેક્સ અને નિફટી લાઈફ ટાઈમ હાઈ પર છે. જેથી સ્ટોક માર્કેટ પણ નવી તેજીના આશાવાદ સાથે ઉભું રહ્યું છે.